text: Snefygning og glatte veje uden uheld 
  27 januar 2014 kl. 05.16
  Nattetimerne og de tidlige morgentimer mandag var udendørs præget af snefygning, kulde og glatte veje. Indtil ved seks-tiden er der ikke sket uheld af betydning i trafikken i TV SYDs område.
  I det vestjyske begyndte det at sne ved 01-tiden i nat og så bredte sne-vejret sig østover. Der er dog ikke faldet de store mængder - men den kraftige blæst giver fygning og sårlig sigtbarhed.
  På Vejle Fjord-broen advares bilisterne om kraftig sidevind. Trafikken på motorvej E 45 foregår i et spor i begge retninger med en hastighed på omkring 80 kliometer i timen.
  - Kør hjemmefra i god tid og hold afstand, lyder rådet fra vagtchef Morten Vegger hos Sydøstjyllands Politi mandag morgen.
  
  Pas på isslag
  - Det er rigtigt glat derude, og vi har haft saltvogne ude og salte i hele landet på de større statsveje, oplyser Anders Bach Sørensen, som er vagthavende i Vejdirektoratets Trafikinformationscenter til Ritzau.
  - Der er faldet isslag i bl.a. ved Fredericia og på Vestfyn, siger Anders Bach Sørensen.
  - Man skal alle steder i landet være meget påpasselig og køre efter forholdene. Og køre forsigtigt og stille og roligt, siger Anders Bach Sørensen.
  - Man skal være opmærksom på, at det kan være glat. Om det er sne- eller isglat, det varierer lidt rundt omkring i landet, tilføjer den vagthavende i trafikinformationscentret.
  